b'\n_START_ARTICLE_\nKladivo \xc4\x8darovnic\n_START_PARAGRAPH_\nKladivo \xc4\x8darovnic (tudi Gorja\xc4\x8da \xc4\x8darovnic, izvirno latinsko Malleus maleficarum) je knjiga, katere avtorja sta bila Jakob Sprenger in Heinrich Institoris, znana nem\xc5\xa1ka inkvizitorja. Napisana je bila na pobudo pape\xc5\xbea Inocenca VIII., ki ju je pozval, naj zbereta vse, kar je znanega o najbolj\xc5\xa1ih metodah za spoznavanje \xc4\x8darovnic in sodno dokazovanje njihove hudobije. Knjigo so prvi\xc4\x8d tiskali leta 1487 in do leta 1669 natisnili 28 izdaj.\n_START_SECTION_\nVsebina\n_START_PARAGRAPH_\nKladivo \xc4\x8darovnic popisuje v prvem in drugem delu pregled zlega po\xc4\x8detja \xc4\x8darovnic in njihovih poskusov, da bi skrile hudodelstva. V tretjem delu poka\xc5\xbee, kako jim je vseeno mogo\xc4\x8de dokazati zlo in jih obsoditi z natanko dolo\xc4\x8denim procesnim redom._NEWLINE_Preiskovalni sodnik mora osumljenke vpra\xc5\xa1ati 35 re\xc4\x8di, vendar \xc5\xbee prvo vpra\xc5\xa1anje zado\xc5\xa1\xc4\x8da, \xc4\x8de ne najdejo ni\xc4\x8desar drugega. Vpra\xc5\xa1anje se glasi:\xc2\xa0\xc2\xbbVeruje\xc5\xa1 v \xc4\x8darovnice?\xc2\xab\xc2\xa0\xc4\x8ce zasli\xc5\xa1anka odgovori, da lahko veruje, je to lahko dokaz, da je izvedena v \xc4\x8darovni\xc5\xa1kih re\xc4\x8deh. \xc4\x8ce odgovori, da ne, jo lahko obsodijo, da je zagre\xc5\xa1ila krivoverstvo. \xc4\x8ce posku\xc5\xa1a v kasnej\xc5\xa1em zasli\xc5\xa1evanju \xc5\xa1e kaj tajiti, naj bo dele\xc5\xbena mu\xc4\x8dilnice, kot pri\xc4\x8de pa je treba priklicati druge \xc4\x8darovnice, zlasti tak\xc5\xa1ne, ki so z osumljenko sprte. \xc4\x8ce je bilo \xc5\xa1e kaj dvomov o krivdi, so se lahko sklicevali na bo\xc5\xbejo sodbo: obdol\xc5\xbeenki so zvezali roke in noge in jo vrgli v vodo. \xc4\x8ce se je potopila, je bila \xc4\x8darovnica, \xc4\x8de je ostala na povr\xc5\xa1ini, pa so to lahko jemali kot dokaz, da voda zavra\xc4\x8da krst.\n_START_SECTION_\nZgodovina\n_START_PARAGRAPH_\nVeliki renesan\xc4\x8dni pape\xc5\xbei, Aleksander VI., Julij II., Leon X., so potrdili, da je knjiga veljavna. \xc4\x8carovni\xc5\xa1ki procesi niso bili omejeni samo na katoli\xc5\xa1ke de\xc5\xbeele, marve\xc4\x8d jih je reformacija podnetila tudi drugod. Procesi so se raz\xc5\xa1irili po Evropi, pa tudi po kolonijah Severne Amerike._NEWLINE_\xc5\xa0e leta 1836 so po preizku\xc5\xa1nji, zapisani v Kladivu \xc4\x8darovnic, na polotoku Heli pri Gdansku utopili neko \xc5\xbeensko in jo razglasili za \xc4\x8darovnico.'